Politiet fandt to knive i området omkring Jernbanegade i Hjørring, hvor mindst en håndfuld mænd var i slagsmål torsdag eftermiddag.

Flere personer var torsdag eftermiddag ved 16.30-tiden i slagsmål i Jernbanegade i Hjørring. Vidner kontaktede Nordjyllands Politi, som ankom til stedet med adskillige patruljer. Vidnerne fortalte samtidig, at der var set knive i forbindelse med slagsmålet. Vagtchef ved Nordjyllands Politi Jesper Sørensen fortæller, at politiet fik fat i fem personer, der er fra Vendsyssel, men det er usikkert, om der har været flere involveret i slagsmålet. - Der er ikke nogen, der rigtig er kommet til skade ved slagsmålet, men personerne er meget lidt meddelsomme, siger Jesper Sørensen. Politiets patruljer undersøgte efterfølgende området omkring Jernbanegade, og her blev der fundet to knive. Der er ingen anholdt i sagen, men vagtchefen afviser ikke, et slagsmålet kan få et retsligt efterspil.